钦定古今图书集成/明伦汇编/闺媛典/第106卷 > 皇清十二 > 冯梦莲妻霍氏
## 钦定古今图书集成/明伦汇编/闺媛典/第106卷 > 皇清十二 > 冯梦莲妻霍氏

按《广东通志》：霍氏，南海人，郡文学冯梦莲妻。甫笄归冯事翁姑孝。顺治丙申冬，归宁母家。适海寇起，为掠去。舟至横流，贼欲偪之。氏厉声骂曰：“吾尚书孙妇，岂从汝贼乎？” 贼怒，欲兵之，引颈就刃，贼复置刃。既而绐曰：“吾有女方五岁，携来与我，母子相见，即从尔。” 贼喜，往寻，氏即奋身跃入海死。康熙七年，学使请旌表。